জাতীয় পার্টি এখন চরম বিপর্যয়ে: রওশন এরশাদ
জাতীয় পার্টি এখন চরম বিপর্যয়ের মধ্যে পড়েছে বলে মন্তব্য করেছেন জাতীয় পার্টির দলটির একাংশের চেয়ারম্যান রওশন এরশাদ।
আজ রোববার দুপুরে রাজধানীর গুলশানে নিজ বাসভবনে আয়োজিত সংবাদ সম্মেলনে তিনি এ কথা বলেন।
রওশন এরশাদ বলেন, 'আমাদের প্রিয় সংগঠন জাতীয় পার্টি এখন চরম বিপর্যয়ের মধ্যে পড়েছে। এই অবস্থা থেকে উত্তরণের জন্য পার্টিকে আরও সুসংহত করার লক্ষ্যে নেতাকর্মীদের দাবির পরিপ্রেক্ষিতে আমি এ (চেয়ারম্যানের) দায়িত্ব গ্রহণ করি। আগামী ৯ মার্চ পার্টির দশম জাতীয় কাউন্সিল আয়োজনের ঘোষণা দিয়েছি।'
তিনি বলেন, 'কাজী ফিরোজ রশীদ ও সৈয়দ আবু হোসেন বাবলা পার্টির প্রতিষ্ঠাকালীন নেতা। এরশাদ ভক্ত অগণিত নেতাকর্মী আমার পাশে দাঁড়িয়েছেন। আমরা সবাই মিলে সুন্দর একটি জাতীয় সম্মেলন উপহার দিয়ে আবার জাতীয় পার্টির প্রাণ শক্তি ফিরিয়ে আনতে চাই। কারণ দেশ ও জাতির জন্য রাজনৈতিক অঙ্গনে জাতীয় পার্টির প্রয়োজনীয়তা এখন অপরিহার্য।'
রওশন এরশাদ বলেন, 'আমরা দেশে সুষ্ঠু গণতন্ত্র ও অর্থনৈতিক ভিত শক্তিশালী করার জন্য সংগ্রাম করে যাচ্ছি। একটি রাজনৈতিক দলে গণতন্ত্র চর্চার প্রধান ক্ষেত্র হচ্ছে সময় মতো সম্মেলন করা। জাতীয় পার্টির সম্মেলনের মেয়াদ অনেক আগেই শেষ হয়ে গেছে। এখন আমরা জাতীয় সম্মেলন অনুষ্ঠানের যে ঘোষণা দিয়েছি, সেই সম্মেলন সফলভাবে সম্পন্ন করার জন্য আমি একটি বাস্তবায়ন কমিটি গঠন করেছি।'
এ সময় তিনি জাতীয় পার্টির সম্মেলন বাস্তবায়ন কমিটির দায়িত্বপ্রাপ্তদের নাম ঘোষণা করেন। কমিটিতে আহ্বায়ক করা হয়েছে কাজী ফিরোজ রশীদকে। এছাড়া সৈয়দ আবু হোসেন বাবলা কো-আহ্বায়ক, গোলাম সরোয়ার মিলন যুগ্ম-আহ্বায়ক, সফিকুল ইসলাম সেন্টু সদস্য সচিব ও জিয়াউল হক মৃধা কোষাধ্যক্ষের দায়িত্ব পালন করবেন।

জাতীয় পার্টি এখন চরম বিপর্যয়ের মধ্যে পড়েছে বলে মন্তব্য করেছেন জাতীয় পার্টির দলটির একাংশের চেয়ারম্যান রওশন এরশাদ।